Hafatra (tononkalo)

Hafatra 
Ho any ianao, kanefa...

Aza ataonao fantany 

'Zao fahoriako izao,

Fa aoka hiafina aminy 

ny ketoky ny jaly 

nanempaka ny aiko, tanatin'ny longoa

izay namandrihany ahy...

ni dinitry ny foko manorika mangina,

Fa sempon-tsasak'alina

misaina ity anjarako

Aza ataonao fantany!

...Raha manontany izy, 

Iangaviako ianao handainga indray mandeha!

Lazao fa nanadino ny momba azy rehetra 

ny saiko manontolo.

"Rako-boninkazo hoe ireo lavenon-dasa

natoraky ny Adaoro"

Ireto diary ireto laza fa efa may

sy tapitra efa kila...

...Fa ny volofotsiko 

ny ketroketron'handriko* Afeno dia afeno!

Azonao izany?

Etsy kely koa 

hafarako ianao!

Jereo raha sambatra izy! Mba hamantaranao 

dia ireto no fambara:

"Ao an'efitranony: misy voninkazo 

tsy maintsy mavokely...

Eo an-dohan-fandrinany:

ny sarin'olotiany... Na iza n'iza izay"

Raha izay no hitanao dia efa sambatra izy

ka aza asiana resaka momba ahy akory,

f'izany rahateo no niriko ho azy...

Izay no hafatrafatro 

ka tazony tsara... Ary dia veloma!

Saingy etsy ange e!

"Ty tananao ity, aza akasi-javatra 

mandram-pifandray ny tananao sy ny azy...

Eny e! Ampy izay, tonga soa aman-tsara!

Dia akatony mora

io varavarana io

fa hitomany aho...

RADO, 21 janoary 1966- DINITRA.pp.75-76

  Loharano 
1.https://malagasy4all.blogspot.com/2021/12/hafatra-of-poet-rado-tonokaloni-rado.html?m=1

2.https://mg.globalvoices.org/2016/02/15/79242

3.https://fr.scribd.com/document/530552006/Hafatra-Rado-Tononkalo-Malagasy-Serasera-org